“เอกชน” ยกทัพยื่นเรื่อง “ตู่” เพิ่มวงเงิน “คนละครึ่ง” – เคาะสนิม “ช้อปดีมีคืน”
พรุ่งนี้ “เอกชน” ลุยยื่นเรื่องต่อ “นายกฯ” ปรับเพิ่มวงเงิน "คนละครึ่ง" ปัดฝุ่น "ช้อปดีมีคืน" มองสามารถกระตุ้นเศรษฐกิจได้มากกว่าและเร็วกว่าโครงการ "ยิ่งใช้ยิ่งได้"
22 มิ.ย. 2564

นายธนวรรธน์ พลวิชัย อธิการบดีมหาวิทยาลัยหอการค้าไทย ในฐานะประธานที่ปรึกษาศูนย์พยากรณ์เศรษฐกิจและธุรกิจ เปิดเผยว่า ในวันพรุ่งนี้ (23 มิ.ย.2564) ทางภาคเอกชนจะเข้าประชุมร่วมกับ พล.อ.ประยุทธ์ จันทร์โอชา นายกรัฐมนตรีในประเด็นเรื่องโครงการกระตุ้นเศรษฐกิจจากทางภาครัฐทั้งมาตรการ “คนละครึ่ง” และ “ยิ่งใช้ยิ่งได้” ที่ยังไม่สามารถกระตุ้นเศรษฐกิจได้เท่าที่ควร เนื่องจากประชาชนมองว่ามีวงเงินที่น้อยประกอบกับยังไม่มีความมั่นใจในเรื่องวัคซีนเพื่อขอให้ภาครัฐทบทวนการเพิ่มวงเงิน
ทั้งนี้พร้อมเตรียมเสนอให้นำโครงการ “ช้อปดีมีคืน” กลับมาน่าจะสามารถกระตุ้นเศรษฐกิจได้มากกว่าและเร็วกว่า โครงการ “ยิ่งใช้ยิ่งได้” ที่ไม่ค่อยได้รับความสนใจในการลงทะเบียน เนื่องจากมีความยุ่งยาก ซ้ำซ้อน ในขณะเดียวกันมองว่าควรมีการแก้ไขให้มีการเข้าถึงสินเชื่อด้วยดอกเบี้ยต่ำและควรมีมาตรการผ่อนคลายสินเชื่อให้มากขึ้นด้วย